# Ioga sutra

El Ioga sutra (en català, Aforismes del ioga)(Sànscrit en devanāgarī: ioga योग - sūtra सूत्र, o bè योगसूत्र). És el llibre més antic que actualment es conserva sobre ioga. És un recull sistemàtic que defineix els elements més importants de la teoria i la pràctica d'aquesta escola.
Consta de 195 aforismes (o sutra) de filosofia hindú, escrits en sànscrit, que havien estat transmesos oralment durant molts segles i que van ser recollits vers el segle II o III aC per Patanjali. És la base del sistema filosòfic integral anomenat "ioga". De vegades, hom es refereix a aquests aforismes com els ioga sutres.
Els aforismes estan distribuïts en quatre llibres o capítols (pāda): Samādhi pāda, Sādhana pāda, Vibhūti pāda, Kaivalya pāda. Els dos primers tracten sobre filosofia i psicologia. El segon és el més conegut a occident, ja que tracta la pràctica espiritual, incloent la meditació, el raja ioga i el hatha ioga amb les postures, mantres i respiracions. El tercer explica com accedir als estats superiors de consciència i el quart com assolir l'emancipació o alliberació personal.

## Comentaris històrics

Els sutres són un estil literari que condensa tant el contingut que és fàcil de memoritzar però difícil d'interpretar sense un mestre o un comentarista. Els principals comentaris histórics són:
* Yoga-bhāshya (Discussiò sobre el ioga). Comentari realitzat per Vyâsa, considerat el més clàssic i conegut (datat entre el 540 i el 650 dC)
* Comentari realitzat Sânkara (aproximadament el 700 dC)
* Tattvavaisharadī (Claredat de la veritat). Comentari realitzat per en Vācaspati Miśra (aproximadament el 850 dC). En realitat, és un comentari del comentari realitzat per Vyâsa. Vācaspati Miśra era un brahman de Mithila (actualment s'anomena Bihar) considerat com una de les grans figures de la literatura filosòfica de l'Índia.

## Exemples de sutres
### Ioga sutra 1.2

Al Ioga Sutra, Patanjali defineix el ioga amb el següent aforisme:
   योग: चित्त - वृत्ति निरोध : (yogaḥ citta - vṛtti-nirodhaḥ) -Ioga sutra1.2
sent citta: 'consciència', vṛtti: 'fluctuacions, moviments' i nirodhaḥ: 'restricció, supressió, control '. La traducció literal és, doncs: 'El ioga és la restricció de les fluctuacions de la consciència'.
Algunes traduccions més lliures d'aquest aforisme són:
* De Rose: ioga és la supressió de la inestabilitat de la consciència.
* Gardini: el ioga és la supressió de les modificacions de la ment.
* Kurma Raja DASA: ioga és el cessament de les fluctuacions de la ment.
* Purohit Swami: ioga és el control de les activitats de la ment.
* Satie Prakash: ioga és la inhibició de les funcions mentals.
* Shivananda: el ioga és la supressió dels remolins mentals.
* Taimni: ioga és la inhibició de les modificacions de la ment.
* Tola' i 'Dragonetti: ioga és la restricció dels processos de la ment.
* Vishnudevananda: el ioga és la supressió de l'activitat mental.
* Wood, Ernest E.: ioga és el control de les idees en la ment.
* Desikachar: ioga és l'habilitat de dirigir la ment exclusivament per un objecte i sostenir aquesta direcció sense cap distracció.
* Johnston: La unió, la consciència espiritual, s'aconsegueix per mitjà del domini de la
versàtil naturalesa psíquica.
* Lin Yutang: ioga és impedir que la substància mental prengui formes variades.
* Madhava: ioga és la unió conscient amb l'essència d'un mateix.
* Mircea Eliade: ioga és la supressió dels estats de consciència.
* Prabhavananda: ioga és el control de les ones-pensament de la ment.
* Satchidananda: ioga és la restricció de les modificacions de la matèria mental.
* Stephen: el ioga pot ser assolit pel domini de la tendència natural de la ment a reaccionar a les impressions.
* Vivekananda: ioga és impedir que la matèria mental prengui formes variades.

### Ioga sutra 1.33

El contingut del sutra I.33 (el sutra 33 del primer capítol o llibre) gira al voltant del concepte de Citta Prasada (es pot traduir com ment en estat de gràcia, pas anterior a l'alliberació). Proposa 4 actituds (bhâvana) davant situacions quotidianes que es viuen en les relació amb els altres per així mantenir una ment estable en Citta Prasada:
* Davant de Sukha (la felicitat dels altres) treballar el Maitri (l'amistat veritable)
* Davant de Duhkha (el dolor dels altres) treballar Karuna (la compassió veritable)
* Davant de Punya (les accions nobles dels altres) treballar Mudita (el reconeixement sense reserves)
* Davant d'Apunya (les accions dolentes) treballar Upeksa (l'allunyament equànime)

### Ioga sutres del 1.12 al 1.16

Segons el Ioga Sutra les dues vies per arribar a l'estat de ioga són la pràctica (abhyasa en sànscrit) citat en els sutres 1.13 1.14 i el no-aferrament (vairagya en sànscrit) en els sutres 1.15 1.16)
* Les qualitats que ha de tenir aquesta pràctica (abhyasa) són: ser constant i sense interrupcions; progressiva i intel·ligent; ajustada al nivell personal; amb respecte i devoció (la pràctica és sagrada així com les persones).
* Les qualitat del no-aferrament (vairagya) són: no identificar-se amb la pràctica; practicar independentment dels resultats, els fruits arriben a mitjà i a llarg termini, i a vegades amb retrocessos i estancaments.

## Referències

* ↑ The Sanskrit Heritage Dictionary de Gérard Huet
* 1 2 Feuerstein, Geog. Yoga. Introducción a los principios y la práctica de una antiquísima tradición. Barcelona: Oniro, 1998, p. 45. ISBN 84-89920-18-4 [Consulta: 22 juliol 2015].
* ↑ A survey of Hinduism Klaus Klostermaier. Suny Press, 1989. ISBN 978-0-88706-807-2 (anglès)
* ↑ Desikachar, T.K.V.. Yoga sutra de Patanjali (en castellà). 21. Madrid: EDAF, Novembre 2014. ISBN 978-84-7640-791-2.
* ↑ Feuerstein, Georg. La tradición del yoga. Historia, literatura, filosofía y pràctica. Herde, 2013. ISBN 978-84-254-2743-5.
* ↑ Òscar Pujol. Yogasūtra. Els aforismes del ioga. lleida: Pagès editors, 2014. ISBN 978-84-9975-504-5 [Consulta: 26 març 2016].
* ↑ Iyengar,Ioga sutres[2003 ], p.94
* ↑ «Citta Prasada» (en castellà). Conscienciasinfronteras.com. [Consulta: 14 juliol 2015].